“Sojitz-ไอเอสทีเอส” ผู้ถือหุ้นใหญ่ TCCC ยื่นเทนเดอร์ 40 บ. ก่อนเพิกถอนออกตลาด
TCCC ได้รับหนังสือจากผู้ถือหุ้นใหญ่ Sojitz ถือหุ้นอยู่ 43.92% และไอเอสทีเอส ถือหุ้นอยู่ 39.53% จะทำคำเสนอซื้อหุ้นทั้งหมดในราคาหุ้นละ 40 บาท ก่อนเพิกถอนออกจากตลาด
“Sojitz-ไอเอสทีเอส” ผู้ถือหุ้นใหญ่ TCCC จ่อเทนเดอร์ 40 บาท พร้อมขอเพิกถอนหลักทรัพย์ออกจากตลาด
7 ก.พ. 2566

บริษัท ไทยเซ็นทรัลเคมี จํากัด (มหาชน) หรือ TCCC แจ้งผ่านสารสนเทศตลาดหลักทรัพย์ว่า เมื่อวันที่ 7 ก.พ. 66 ทางคณะกรรมการได้รับหนังสือจาก Sojitz Corporation (Sojitz) และบริษัท ไอเอสทีเอส (ไทยแลนด์) จํากัด (ไอเอสทีเอส) ซึ่งเป็นผู้ถือหุ้นรายใหญ่ของ TCCC แจ้งความประสงค์ในการทำคําเสนอซื้อหลักทรัพย์ทั้งหมดของ TCCC เพื่อการเพิกถอนหลักทรัพย์ของบริษัทจากการเป็นหลักทรัพย์จดทะเบียนในตลาดหลักทรัพย์ฯ โดยมีคําเสนอซื้อในราคาหุ้นละ 40 บาท
อย่างไรก็ตาม ราคาเสนอซื้อดังกล่าวอาจเปลี่ยนแปลงได้หากมีเหตุการณ์อันเป็นเหตุหรืออาจเป็นเหตุให้เกิดความเสียหายต่อฐานะหรือทรัพย์สินของบริษัท หรือต่อราคาหุ้นของบริษัท
ทั้งนี้ในปัจจุบัน Sojitz  ถือหุ้นใน TCCC จำนวน 256,833,457 หุ้น คิดเป็นสัดส่วน 43.92%  ขณะที่ไอเอสทีเอสถือหุ้นใน TCCC จำนวน 231,159,816 หุ้น คิดเป็นสัดส่วน 39.53% ของจำนวนหุ้นที่ออกจําหน่ายแล้วทั้งหมดของบริษัท ตามลำดับ หรือถือหุ้นรวมกันทั้งสิ้น 487,993,273 หุ้น คิดเป็นสัดส่วน 83.45% ของจำนวนหุ้นที่ออกจําหน่ายแล้วทั้งหมดของบริษัท
 
 